Renosterstropery: Drie renosters in Limpopo geskietDie vuurwapen en sak met renosterhorings waarop die polisie beslag gelê het. Foto: Verskaf Drie renosters, waaronder ŉ klein kalfie, is Dinsdagaand by ŉ private wildsplaas naby Lephalale (Ellisras) in Limpopo doodgemaak. “Drie verdagtes het die volmaan se lig benut en op die wildsplaas toegeslaan,” het brig. Hangwani Mulaudzi, ŉ polisiewoordvoerder, Donderdag aan Maroela Media gesê. Die stropers het twee koeie, waarvan een hoog dragtig was, en die kalfie geskiet. Die twee koeie se horings is afgesny. “Een van die vermeende stropers is kort na die voorval opgespoor en in hegtenis geneem. Die renosterhorings en ŉ vuurwapen met ammunisie is in sy besit gevind.” Die ander twee verdagtes kon daarin slaag om te ontsnap en die polisie is steeds op soek na hulle. Die verdagte sal na verwagting Vrydag in die hof in Lephalale verskyn. Die verdagte se nasionaliteit en ouderdom is nog nie bekend gemaak nie.